Ondersoek afgehandel ná ‘white trash’-twiet‘n Skermskoot van die twiet wat op sosiale media versprei word. Die tydskrif Landbouweekblad het sy ondersoek afgehandel na die onlangse voorval waarin ŉ besturende redakteur, Albertus van Wyk, onlangs op Twitter na ondersteuners van Steve Hofmeyr as “white trash” verwys het. Van Wyk se opmerking het gevolg op Hofmeyr se kommentaar op Twitter oor die standbeeld van Paul Kruger op Kerkplein, wat met ŉ petrolbom bestook is tydens ŉ EFF-betoging. Hofmeyr het ná die voorval op Twitter gesê: “My wedersydse respek vir ander se kultuur en geskiedenis stop vandag hier. Julle verdien dit nie. Van hier af aan: minagting.” Van Wyk het hierna geantwoord: “Whatever. Wie gee om wat jy dink?” Hofmeyr het toe gesê: “Sê die outjie wat net 600 Twitter-volgelinge het.” Van Wyk het hierop geantwoord: “Ten minste is hulle nie white trash nie”. Nadat die uitlatings onder Landbouweekblad se aandag gebring is, het Chris Burgess, die tydskrif se hoofredakteur, gesê Van Wyk het die uitlatings in sy persoonlike hoedanigheid gemaak. ŉ Ondersoek is gevolglik in oorleg met die groep se personeelafdeling van stapel gestuur. Steve Hofmeyr. Argieffoto: Phillip Bruwer Burgess het Donderdag aan Maroela Media bevestig die interne ondersoek is intussen afgehandel. “Dit is ons beleid om nie oor interne kwessies uit te brei nie.” Van Wyk is steeds in sy pos as besturende redakteur, maar werk nie tans vir Landbouweekblad self nie. Van Wyk werk nou vir ŉ aanlynprojek onder die vaandel van 24.com, wat fokus op digitale nuus oor landbousake in Afrika. Burgess het weereens benadruk dit is jammer dat die tydskrif by die twis betrek is. Hy het vroeër in ŉ verklaring gesê die tydskrif stem geensins met die uitlating saam nie en dis glad nie ŉ siening waarmee die tydskrif of sy redaksie hulle vereenselwig nie. Van Wyk het ná die herrie op sosiale media in ŉ verklaring gesê sy uitlatings was “onnadenkend, dom en in die hitte van die oomblik”. Volgens Van Wyk is dit korrek dat hy geïnsinueer het dat ŉ deel van Hofmeyr se volgelinge “white trash” is. Hy het gesê hy is jammer oor sy uitlating en vra persoonlik om verskoning aan enigiemand wat daardeur beledig is. “Ek wil dit egter duidelik stel ek het in geen stadium na wit mense, Afrikaanse mense of boere as ŉ groep verwys as ‘white trash’ nie. Ek sal dit nooit as te nimmer doen nie. Ek is wit, ŉ Boer, ek kom van Mpumalanga af en ek het nog die grootste bewondering vir landbouers ook.” Hy het bygevoeg dit is bitter onregverdig dat mense Landbouweekblad hierby betrek het. “Ek doen dus ŉ beroep op almal om Landbouweekblad en Media24 uit hierdie geveg te laat. Niemand van ons gaan daarby baat as ŉ wonderlike tydskrif soos Landbouweekblad seerkry nie,” het hy gesê. Van Wyk het kort daarna sy Twitter-profiel op privaat gestel sodat net die volgelinge wat hy aanvaar, sy twiets kan sien.